Autobahn (huumekauppias)

**Autobahn** oli nimimerkki, jota käytti lahtelainen Jussi Sakari Nyman (s. 7. maaliskuuta 1996) myydessään huumausaineita Tor-verkon Sipulimarket-kauppapaikalla vuosina 2019–2020. Keskusrikospoliisin mukaan Nymanista tuli toiminta-aikanaan yksi Suomen suurimmista huumausaineiden myyjistä yli tuhannella toteutuneella kauppatapahtumalla.

Tapaus sai julkisuutta myös poliisin poikkeuksellisen toiminnan vuoksi: poliisi tekeytyi huumekauppiaaksi paljastaakseen yhden Nymanin yhteistyökumppaneista. Tällaista "valemyyntiä" ei tiettävästi ole tehty Suomessa aiemmin.

## Tausta

Nyman loi 20. helmikuuta 2020 Tor-verkon Sipulimarket-kauppapaikalle nimimerkin "Autobahn" huumeiden myyntiä varten. Nimimerkki viittasi moottoritiehen, ja Nyman käytti markkinoinnissaan moottoritielogoja. Nyman oli kuitenkin hankkinut ja myynyt huumausaineita jo elokuusta 2019 lähtien ennen Autobahn-nimimerkin perustamista.

Sipulimarket oli Tor-verkossa toiminut suomenkielinen huumekauppapaikka, joka toimi 15. huhtikuuta 2019 – 11. joulukuuta 2020. Sivusto oli ainoa suomenkielinen Tor-verkossa toiminut huumemarketti sen jälkeen, kun Tulli ja Ranskan viranomaiset sulkivat Silkkitien keväällä 2019. Tulli sulki Sipulimarketin joulukuussa 2020 yhteistyössä Puolan viranomaisten kanssa ja takavarikoi sivuston palvelimen sisältöineen.

## Toimintatapa

Nyman hoiti huumekauppaa ammattimaisesti ja järjestelmällisesti. KRP:n tutkinnanjohtaja kuvaili Autobahn-tuotemerkkiä "eräänlaiseksi ilmiöksi" ja totesi, että "se oli todella hyvä brändi, ja se panosti asiakaspalveluun".

### Markkinointi ja asiakaspalvelu

Autobahn markkinoi tuotteitaan ammattimaisesti Sipulimarket-sivustolla. Tarjolla olevista aineista oli kuvaukset, ja tilauksista ja toimituksista annettiin tarkat ohjeet. Nyman pyysi asiakkailta palautetta, jota tuli voittopuolisesti myönteistä. Sivustolla oli lopulta yli 800 asiakaspalautetta.

### Toimitukset

Huumausaineet toimitettiin ostajille joko maastokätköihin tai postin välityksellä. Kätköjen sijainnit ilmoitettiin GPS-koordinaatteina salatuissa sähköpostiviesteissä. Maksu hoidettiin bitcoineina. Yhteydenpitoon käytettiin salattua Tutanota-sähköpostia ja Wickr-sovellusta.

Nyman ei itse tuonut huumeita maahan, vaan hänellä oli latvialainen toimittaja ja liettualainen kuriiri, joka piilotti huumeet maastokätköihin. Kuriirin lisäksi Nyman käytti apulaisia huumeiden postittamiseen ja kätköjen täyttämiseen.

### Jakeluverkosto

Nyman pyrki luomaan ympärilleen toimivaa jakeluverkostoa, jossa henkilöt eri kaupungeissa postittivat hänen huumausaineitaan. Hän ohjasi pienempiä huumetilauksia toiselle myyjälle, nimimerkille "Länsimetro", ja mainosti tätä profiilissaan. Länsimetro-nimimerkkiä ylläpiti Nyman yhdessä Tero Ahon kanssa.

Lisäksi Nyman teki yhteistyötä isompien välittäjien kanssa. Näistä merkittävimmät olivat nimimerkit "Hilmabiocarefin" (Henry Vahlbäck) ja Jyväskylässä vaikuttaneelle "Suklaatehdass"-nimimerkille, joille hän myi huumeita tukkuhintaan edelleen myytäväksi.

Nyman hankki osan myymistään huumausaineista tuntemattomalta suomalaiselta henkilöltä, joka käytti nimimerkkiä "wantedman" ja elude.in-sähköpostia. Tämän henkilön henkilöllisyys ei selvinnyt esitutkinnassa.

## Huumausainemäärät

### Käsitellyt huumausaineet

Helsingin hovioikeus katsoi, että Nymanin hallussa oli toiminta-aikana vähintään:
* 55 kiloa amfetamiinia
* 8 kiloa MDMA:ta
* 40 000 ekstaasitablettia
* 2,5 kiloa metamfetamiinia
* 2 kiloa kokaiinia
* 170 grammaa heroiinia
* 1,5 kiloa ketamiinia
* pieniä määriä LSD:tä
* tuhansia dopingannoksia

### Takavarikoidut huumausaineet

Nymanin kiinnioton yhteydessä 29. lokakuuta 2020 hänen asunnostaan Lahdessa takavarikoitiin:
* 6 512 grammaa amfetamiinia (50–60 % pitoisuus)
* 1 643 grammaa metamfetamiinia (31 % pitoisuus)
* 598 grammaa kokaiinia (82 % pitoisuus)
* 660 grammaa MDMA-purua
* 1 770 grammaa punaista tahnaa (amfetamiinin ja MDMA:n sekoitus)
* 6 697 ekstaasitablettia
* 52 grammaa ketamiinia
* 45 170 euroa käteistä

Takavarikoitujen huumeiden jälleenmyyntiarvo oli noin 600 000 euroa. Poliisin arvion mukaan Nyman oli ennen kiinniottoa ehtinyt levittää aineita huumemarkkinoille jo kaksinkertaisen määrän.

## Rikoshyöty

Nyman myönsi oikeudessa saaneensa huumekaupasta noin 900 000 euroa. Poliisin arvion mukaan kokonaisrikoshyöty oli noin miljoona euroa käteisenä rahana ja kryptovaluuttana.

Keskusrikospoliisin Rahanpesun selvittelykeskuksen tekemän lohkoketjuanalyysin mukaan Nymanin Bitcoin-lompakoihin saapui varoja yhteensä 1,7 miljoonan USD:n edestä. Sipulimarket-profiilin perustamisen jälkeen 20. helmikuuta – 29. lokakuuta 2020 Nymanille saapui tunnistamattomista lähteistä noin 843 000 USD arvosta bitcoineja. Poliisin mukaan Nyman myi Sipulimarketin kautta huumausaineita noin 60 000 euron arvosta kuukaudessa.

## Kiinnijääminen

### Alaikäisen pojan kiinniotto

Lounais-Suomen poliisi otti vappuna 2020 kiinni huumekaupasta epäillyn alaikäisen pojan. Tämän puhelimesta löytyi viestittelyä Autobahn-nimimerkin kanssa. Viesteistä selvisi, että poika oli ostanut Autobahnilta huumeita ja saanut koordinaatit, jotka johtivat maastokätkölle Helsingin Pasilassa. Keskuspuistossa sijainneesta kätköstä poliisi löysi 125 grammaa MDMA-jauhetta.

Huumepaketista löytyi DNA:ta, joka kuului Jussi Nymanille. Lisäksi teletiedoista huomattiin, että Nyman teki kerran tai pari viikossa lyhyitä piipahduksia Helsingin Pasilaan ja Viikkiin, mikä viittasi kätköreissuihin. Pasilan aseman valvontakameroihin tallentui monena päivänä tavallisen oloinen nuori mies sininen Nike-reppu selässään.

### Joona Ruuskasen kiinniotto

Maanantaina 8. lokakuuta 2020 poliisi seurasi Nymania, kun tämä suuntasi Lahdesta Pasilan aseman kautta Keskuspuistoon. Nymanin jälkeen samasta paikasta poistui tuntematon mies, jonka poliisi otti kiinni. Hän oli 23-vuotias Joona Ruuskanen. Häneltä löytyi parikymmentä huumausainepakettia. Kuulusteluissa Ruuskanen kertoi toimittaneensa Autobahnin huumeita maastokätköihin ja myyneensä niitä myös itse.

Ruuskasen kiinnioton jälkeen Autobahnin toiminta alkoi sakata. Asiakkailta alkoi tulla negatiivista palautetta, sillä ostettua tavaraa ei enää tullut. Autobahn tiedotti Sipulimarketissa: "Maastokätköt venyy nyt pahasti parilla tai useammalla päivällä, kun pienistä dropeista vastaava teki oharit."

Viesti paljasti poliisille totuuden: Autobahn-nimimerkki ei ollutkaan iso organisaatio, vaan yhden miehen operaatio. Muuten yhden pikkutekijän kiinniotto ei olisi vaikuttanut kaupankäyntiin.

### Nymanin kiinniotto

Torstaina 29. lokakuuta 2020 kello kahden aikaan iltapäivällä kuusi huppupäistä, siviilipukuista poliisia avasi huoltoyhtiön avaimilla Lahden keskustassa sijaitsevan kerrostaloasunnon oven. Jussi Nyman löytyi sängystä syvässä unessa. Ajankohta oli harkittu huolellisesti, sillä poliisi tiesi, että yökaudet tietokoneensa ääressä keikkuva Nyman ei yleensä liikahtanut asunnostaan ennen iltapäivää.

Asunnosta löytyi moottoritielogoja, joita Autobahn oli käyttänyt markkinoinnissaan. Yhdessä myyntikuvassa näkynyt iso, läpinäkyvä lasikulho löytyi jääkaapista. Asunnosta löytyi myös lukuisia Autobahnin toiminnassa käytettyjä sähköpostitilejä ja salasanoja, joiden avulla poliisi pääsi kirjautumaan hänen Sipulimarket-tililleen.

## Poliisin peitetoiminta

### Hilmabiocarefinin tunnistaminen

Nymanin kiinnioton jälkeen poliisi pääsi käsiksi tämän tietokoneelle ja sähköpostitileille. Viesteistä selvisi, että Nyman oli käynyt kauppaa nimimerkin "Hilmabiocarefin" kanssa. Hilmabiocarefin oli kertonut viesteissään toivovansa maastokätköjä Sipoonkorpeen, koska se oli "ihan mun vieressä". Siellä hän pystyisi liikkumaan koiran kanssa tai fatbikella "nopeasti ja ympäristöön 'sulautuen'".

Vihjeiden perusteella poliisi alkoi epäillä, että Hilmabiocarefin oli entinen Vantaan vankilan vartija Henry Vahlbäck, jota Tulli oli seurannut aiemmin dopingaineiden kaupasta epäiltynä.

### Pizzataxi-operaatio

Poliisi päätti käyttää hyväkseen Nymanin ja Hilmabiocarefinin aiempaa viestinvaihtoa. He loivat uuden sähköpostitilin samaan salattuun Tutanota-palveluun, jossa miehet olivat viestitelleet. Palaverissa joku keksi nimen sähköpostitilille: "Pizzataxi". Kun keskusrikospoliisin päällikkö pani puumerkkinsä päätökseen, peitetoimintaoperaatio saattoi alkaa.

Pizzataxi esittäytyi Autobahnin apurina ja jatkoi neuvotteluja Hilmabiocarefinin kanssa. Tammikuussa 2021 osapuolet sopivat huumekaupasta: Hilmabiocarefin saisi 300 grammaa kokaiinia ja seitsemän kiloa amfetamiinia.

### Valemyynti

Poliisi valmisti valehuumepaketit ja kävi hautaamassa ne Lahden Radiomäelle. Torstaina 14. tammikuuta 2021 Hilmabiocarefin nouti paketit sovitusta paikasta ja pakkasi ne autoonsa.

Hilmabiocarefin eli Henry Vahlbäck oli jo Vantaalla kotipihassaan, kun hänen autonsa ympärillä alkoi parveilla poliiseja. Hän oli jäänyt kiinni.

### Oikeudellinen arviointi

Poliisin tekemä "valemyynti" oli Suomessa poikkeuksellista. Laissa puhutaan valeostosta, mutta ei valemyynnistä. Asianajaja, dosentti Markku Fredman kommentoi tapausta Helsingin Sanomille ulkopuolisena asiantuntijana.

Fredmanin mukaan valemyyntiä on haluttu viimeiseen asti välttää, ettei ketään yllytettäisi rikokseen, jota hän ei muuten tekisi. Euroopan ihmisoikeustuomioistuin on kiinnittänyt huomiota siihen, onko viranomainen pyrkinyt aktiivisesti vaikuttamaan kohdehenkilön käytökseen.

Fredman ei kuitenkaan nähnyt poliisin toiminnassa ongelmaa, koska poliisi jo tiesi rikoksen tapahtuneen hallussaan olevien viestien perusteella. Tällöin kyse ei ole valemyynnistä, vaan joko peitellystä tiedonhankinnasta tai peitetoiminnasta, joista molemmista on poliisi- ja pakkokeinolaeissa säännökset.

## Oikeudenkäynti ja tuomiot

### Helsingin käräjäoikeus

Helsingin käräjäoikeus antoi tuomionsa 12. marraskuuta 2021:

### Helsingin hovioikeus

Helsingin hovioikeus antoi tuomionsa keväällä 2023. Hovioikeus alensi hieman Nymanin rangaistusta mutta korotti Vahlbäckin rangaistusta:

Hovioikeus totesi Nymanin toiminnan olleen "erittäin suunnitelmallista, pitkäkestoista ja hyvin organisoitua" ja katsoi tämän "tuoneen maahan suuria määriä huumausaineita ja olleen kansallisella tasolla huumausaineen korkeimmalla levitysportaalla".

## Loppuvarastopetos

Jo ennen pidätystään Nyman tiesi joutuvansa pois pelistä joksikin aikaa. Hän odotti Helsingin hovioikeudesta ratkaisua vanhoista huumerikoksista. "Lomansa" takia hän oli alkanut kaupitella "loppuvarastoaan" eli kymmenien kilojen huume-erää hyvissä ajoin.

Poliisi uskoo, että Nyman huijasi sekä Hilmabiocarefinia että Suklaatehdass-nimimerkkiä. Hilmabiocarefin ehti maksaa etumaksuna 60 000 euroa bitcoineina, Suklaatehdass 30 000 euroa. Kumpaakaan huume-erää ei koskaan toimitettu. Poliisin arvion mukaan mitään loppuvarastoa ei tosiasiassa ollut olemassakaan.

Tämä herätti kysymyksen niin sanotusta kelvottomasta yrityksestä. Asianajaja Fredmanin mukaan jos on riidatonta, että jotakuta on huijattu pyytämällä häneltä rahaa huumeista, joita ei ole tarkoitustakaan toimittaa, "kyllä se mielestäni voisi mennä hyvinkin kelvottomaksi yritykseksi".

## Bitcoin-lompakon siirto

Esitutkinnan mukaan bitcoin-lompakko, johon Hilmabiocarefin ja Suklaatehdass siirsivät bitcoineja lokakuussa 2020 ennen Nymanin kiinnijäämistä, osoitti elonmerkkejä 26.11.2025. Internetin keskustelualustoilla havaittiin, että kyseisestä bitcoin-osoitteesta siirrettiin kaikki varat eteenpäin. Tämä herätti spekulaatiota siitä, oliko Nyman itse päässyt siirtämään varat vai onko jollakulla muulla ollut pääsy kyseiseen lompakkoon. 

## Katso myös
* Sipulimarket
* Silkkitie (kauppapaikka)
* Tor-verkko

## Viitteet

## Aiheesta muualla
* Helsingin Sanomien laaja artikkeli tapauksesta (18.2.2023)